**Likumprojekta “Grozījumi Valsts kontroles likumā” sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| 1. | Pamatojums |  Grozījumi Valsts kontroles likumā (turpmāk – Likumprojekts) ir veikti pamatojoties uz 2011.gada 24.maija saņemto rezolūciju Nr.90/TA-1236, saskaņā ar kuru Finanšu ministrijai ir jāiepazīstas ar Saeimas Juridiskās komisijas 2011.gada 18.maija vēstuli Nr.9/3-2-n/95-2011, jānoorganizē starpinstitūciju sanāksmi, piesaistot visas iesaistītās institūcijas Likumprojekta pārstrādāšanai, un saskaņoto Likumprojektu līdz 2011.gada 1.septembrim jāiesniedz Ministru kabinetā.  |
| 2.  | Pašreizējā situācija un problēmas |  Praksē dažkārt Valsts kontrole savus konstatējumus un secinājumus, lai arī revīzijā iesaistītās iestādes ieskatā tie ir bijuši kļūdaini, uzskata par neatkarīgi paustu viedokli, kas nevienai no revīzijā iesaistītajām iestādēm nerada tiešas tiesiskās sekas vai tiesisko interešu aizskārumu. Šobrīd Valsts kontroles likums (turpmāk – Likums) nosaka, ka tikai revidējamai vienībai ir tiesības iepazīties ar revīzijas uzdevumu, kā arī tikai tai ir tiesības izteikt savu viedokli par revīzijas ziņojuma projektu, kā arī sniegt paskaidrojumu, kā arī paredz tikai personai vai revidējamai vienībai tiesības apstrīdēt Valsts kontroles revīzijas departamenta lēmumu Valsts kontroles padomē, ja ar to **tieši tiek aizskartas** personas vai revidējamās vienības tiesības un tiesiskās intereses. Likums paredz tiesības personai vai revidējamai vienībai vai tā pilnvarotiem pārstāvjiem, ja tā ir iesniegusi sūdzību Valsts kontroles padomē, piedalīties Valsts kontroles padomes sēdē, kurā tiek izskatīta iesniedzēja iesniegtā sūdzība, un sniegt paskaidrojumus par revīzijā konstatētajiem faktiem un pārbaudītajiem dokumentiem, ko revidējamā vienība sniegusi Valsts kontrolei revīzijas veikšanas laikā. Savukārt, ja Valsts kontroles padome sūdzību noraidījusi, kā arī gadījumos, kad ar Valsts kontroles lēmumu tiek aizskartas **privātpersonas tiesības vai tiesiskās intereses**, **attiecīgajai privātpersonai ir tiesības pārsūdzēt Valsts kontroles padomes lēmumu Administratīvā procesa likumā noteiktajā kārtībā**. Izvērtējot Likuma normas un LR tiesu praksi par Valsts kontroles padomes lēmumu pārsūdzēšanas kārtību Augstākajā tiesā, nākas secināt, ka revidējamajai vienībai, ja tā ir valsts iestāde, vērsties tiesā ar prasības pieteikumu par Valsts kontroles lēmuma pārsūdzēšanu nav iespējams, jo saskaņā ar Likumu tā nav subjekts, kuram būtu tiesības uz šādu pārsūdzību. 2009.gada 22.aprīļa Senāta Administratīvo lietu departaments atteicās pieņemt Rīgas domes pieteikumu par Valsts kontroles padomes 2009.gada 16.marta lēmumu, to pamatojot, ka nepieciešams izvērtēt, vai ar Valsts kontroles Piektā revīzijas departamenta lēmumu **tieši tiek aizskartas** kādas personas vai revidējamās vienības tiesības un tiesiskās intereses, lai lietu varētu skatīt pēc būtības. Vienlaikus Senāta Administratīvo lietu departaments norādīja, ka situācijā, ja Valsts kontroles slēdzienu, vai rīcība ar valsts un pašvaldības mantu ir tiesiska, pareiza, ekonomiska un efektīva, nodotu tiesas pārbaudei, Augstākās tiesas Senāts uzņemtos Valsts kontroles uzdevumus. Paredzot iespēju pārsūdzēt lēmumu par revīzijas ziņojuma apstiprināšanu, likumdevēja mērķis bija nodrošināt tādu tiesisko mehānismu, kas saglabātu tiesas kontroli pār revīzijas ziņojumā iekļautu secinājumu. Bez tam 2004.gada 7.septembrī Augstākās tiesas Senāta Administratīvo lietu departaments lietā Nr.SKA -210 ir norādījis, ka strīds starp divām valsts pārvaldes iestādēm ir vienas publiskas personas iekšējs strīds, un atsevišķai iestādei, īstenojot valsts pārvaldes funkcijas nav savu interešu. Līdz ar to revidējamām vienībām un revīzijā iesaistītajām vienībām būtu ne tikai jāparedz tiesības rakstveidā izteikt savu viedokli par revīzijas ziņojuma projektu un sniegt paskaidrojumus, bet arī iesniegt sūdzību Valsts kontroles padomē, ja Valsts kontroles revīzijas ziņojumā nav ietverts pamatots arguments par revīzijā iesaistīto vienību paskaidrojumu vērā neņemšanu. Šobrīd Likums neregulē Valsts kontroles veiktās revīzijas ietvaros pieņemto lēmumu apstrīdēšanas vai pārsūdzēšanas kārtību pēc citu revīzijā iesaistīto vienību iniciatīvas. |
| 3.  | Saistītie politikas ietekmes novērtējumi un pētījumi | Projekts šo jomu neskar.  |
| 4. | Tiesiskā regulējuma mērķis un būtība | Likumprojekta mērķis – nodrošināt pēc iespējas kvalitatīvāku revīzijas ziņojuma sagatavošanu, kuru veic Valsts kontrole kā neatkarīga augstākā revīzijas iestāde.  Likumprojekts ir izstrādāts, lai tiktu palielināta revīzijā iesaistīto vienību loma un, sagatavojot Valsts kontroles revīzijas ziņojumu, notiktu viedokļu un paskaidrojumu sniegšana, kā rezultātā Valsts kontroles revīzijas ziņojumos tiktu nodrošināta pilnīgas un objektīvas informācijas sniegšana sabiedrībai, tajā skaitā tiktu pilnveidots Valsts kontroles revīzijas process. Likumprojekts paredz definēt revīzijā iesaistīto vienību, kas irir iestāde, kurā netiek veikta Valsts kontroles revīzija, bet par kuru pašu vai tās kompetencē esošu darbības jomu revīzijas ziņojumā tiek izdarīti konstatējumi vai secinājumi. Likumprojekts paredz normu Valsts kontroles revīzijas ziņojumā ietvert argumentētus pamatojumus par revidējamās vienības vai revīzijā iesaistītās vienības sniegto paskaidrojumu vērā neņemšanu, ko minētas iestādes sniedz par revīzijas ziņojuma projektu.  Šāda kārtība ir nepieciešama, lai Valsts kontroles ziņojums būtu pēc iespējas objektīvāks un atspoguļotu reālo un patieso situāciju un nodrošinātu, ka Valsts kontroles rīcībā ir visa nepieciešamā informācija, fakti un pierādījumi, ko Valsts kontrole var izmantot revīzijas ziņojuma sagatavošanā vai precizēšanā gadījumos, kad revidentu iegūtie pierādījumi ir nepilnīgi. Šāda veida informācijas iekļaušana Valsts kontroles revīzijas ziņojumā neapdraud Valsts kontroles tiesības paust neatkarīgo viedokli. Likumprojektā piedāvātais Valsts kontroles ziņojuma pilnveidošanas mehānisms ir vērsts arī uz kopējo valsts interešu aizsardzību, lai sabiedrībā nerastos nepatiess priekšstats par atsevišķu nozaru sistēmu darbību, kā arī piedāvātais mehānisms ļautu Valsts kontrolei savākt pietiekami daudz materiālu arī no revīzijā iesaistītajām vienībām, lai, ja revīzijā ir konstatēti būtiski pārkāpumi, Valsts kontrole varētu nodot revīzijas materiālus tiesībsargājošam iestādēm faktu pārbaudei. Šīs anotācijas I sadaļas 2.punktā minētās problēmas Likumprojekts atrisinās pilnībā. |
| 5. | Projekta izstrādē iesaistītās institūcijas |  Visas ministrijas, Valsts kontrole, Finanšu un kapitāla tirgus komisija un Latvijas pašvaldību savienība. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| Projekts šo jomu neskar. |

|  |
| --- |
| **III. Tiesība akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V.** **Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un šīs līdzdalības rezultāti** |
| Projekts šo jomu neskar. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Likumprojekts skar ierobežotu personu loku – Valsts kontrolē nodarbinātos. |
| 2.  | Projekta izpildes ietekme uz pārvaldes funkcijām | Likumprojekts tiks īstenots esošo pārvaldes funkciju ietvaros.  |
| 3. | Projekta izpildes ietekme uz pārvaldes institucionālo struktūru.Jaunu institūciju izveide. | Jaunu institūciju izveide nav nepieciešama.  |
| 4. | Projekta izpildes ietekme uz pārvaldes institucionālo struktūru.Esošo institūciju likvidācija. | Esošo institūciju likvidācija nav paredzēta.  |
| 5. | Projekta izpildes ietekme uz pārvaldes institucionālo struktūru.Esošo institūciju reorganizācija. | Projekts šo jomu neskar.  |
| 6.  | Cita informācija | Nav. |

Finanšu ministrs A.Vilks

07.09.2011 08:53

I.Lazdiņa

67095455, Ivita.Lazdina@fm.gov.lv